‘Denel-werkers se volle salarisse sal betaal word’Pravin Gordhan. Foto: Jairus Mmutle/GCIS Denel-werknemers sal hul volle salarisse betaal word nadat ŉ lener intussen vorendag gekom het, het die minister van openbare werke, Pravin Gordhan, gesê. Gordhan het tydens die debat oor pres. Cyril Ramaphosa se staatsrede reageer op die mediaberigte dat Denel-werknemers net 85% van hul salarisse vir Junie gaan ontvang weens likiditeitsprobleme. “ŉ Lener het intussen tot die bystand van Denel gekom en werknemers sal nou hul volle salarisse ontvang,” het Gordhan aangekondig sonder om besonderhede oor die lener bekend te maak. Hy het Denel uitgesonder as ŉ tekenende voorbeeld van die verwoesting weens staatskaping. “Daar is geen duideliker voorbeeld van die skadelike gevolge van staatskaping as die finansiële spanning en onsekerheid wat die 3 500 Denel-werknemers en hul gesinne elke maand in die gesig staar indien die maatskappy se likiditeitsprobleme voortduur nie,” het hy gesê. “Denel, ons vervaardiger van militêre en lugvaarttoerusting, is ŉ kritiese en strategiese staatsentiteit wat wesenlik deur staatskaping benadeel is.” Die Zondo-kommissie van ondersoek na staatskaping het getuienis van die voormalige uitvoerende hoof, Riaz Salojee, gehoor dat die Gupta-familie hom probeer omkoop en sy besluite probeer beïnvloed het. Gordhan het gesê daar is stappe gedoen om die maatskappy weer op die regte spoor te kry. Daar word dus nou kontrakte ter waarde van meer as R30 miljard beoog. Hy het daarop gewys dat die regering nie langer korrupsie by sy staatsinstellings sal duld nie en gesê die tyd wanneer moraliteit sonder gevolge agtergelaat kan word, is verby. Danie du Toit van Denel. Die bestuur van Denel werk intussen onvermoeid om te verseker dat werknemers se volle salarisse so spoedig moontlik betaal word, het Danie du Toit, uitvoerende hoof van Denel, gesê. Die aandeelhouers, direksie en bestuur werk voortdurend om volhoubare oplossings te probeer vind vir die likiditeitskrisis wat Denel in die gesig staar. Du Toit het Denel-werknemers verseker dat die bestuur altyd sal streef om die maatskappy se verpligtinge na te kom ooreenkomstig hul dienskontrakte. Die vakbond Solidariteit het Denel intussen versoek om meer omsigtig te werk te gaan met die kommunikasie van sensitiewe inligting wat ŉ direkte invloed op werknemers se lewe het. Dit volg nadat Denel in Desember 2018 onderneem het om teen die 15de van elke maand te bevestig of salarisse betaal kan word al dan nie. “Ons is bekommerd dat hierdie tendens nou weer sy kop gaan begin uitsteek, aangesien daar ŉ verwagting was dat die niebetaling van salarisse iets van die verlede is,” het Johan Botha, adjunkhoofsekretaris van Solidariteit, gesê. In die lig van die huidige uitdagende ekonomiese klimaat, is dit baie traumaties vir werknemers om onseker te wees of hulle die volgende maand wel ŉ salaris gaan ontvang. “Die uitwerking op werknemers en hul gesinne is kommerwekkend en lei tot onnodige spanning en druk,” het Botha gesê.